KIRJALLINEN KYSYMYS E-0866/01 esittäjä(t): John McCartin (PPE-DE) komissiolle. Valtion tuki Irlannissa - julkinen yleisradiotoiminta.



Virallinen lehti nro 340 E , 04/12/2001 s. 0109 - 0110



KIRJALLINEN KYSYMYS E-0866/01 esittäjä(t): John McCartin (PPE-DE) komissiolle (22. maaliskuuta 2001) Aihe: Valtion tuki Irlannissa - julkinen yleisradiotoiminta 13. huhtikuuta 2000 esitin kysymyksen, joka käsitteli Irlannin hallitusta vastaan maaliskuussa 1999 tehtyä valtion tukea koskevaa valitusta. Valitus koski julkisen yleisradiotoiminnan harjoittajalle, RTE:lle (Radio Teilifís Éireann), maksettavia televisiolupamaksuja. 19. syyskuuta 2000 päivätyssä vastauksessaan asianomainen komission jäsen ilmoitti, että hänen yksikkönsä on tehnyt alustavan arvioinnin, jonka mukaan valitus on ensi näkemältä perusteltu ja ansaitsee perusteellisemman tutkimuksen. Mitä edistystä, jos mitään, on tapahtunut tässä valitusta koskevassa tärkeässä asiassa? Onko komission mielestä hyväksyttävää, että valituksen jättämisestä on kulunut jo kaksi vuotta eikä komissio ole vieläkään tehnyt päätöstä asiasta? Julkisen yleisradiotoiminnan harjoittaja RTE on anonut 71 prosenttia korotusta nykyiseen lupamaksuun. Radiotoiminnasta vastaava ministeri on ilmoittanut, että tätä anomusta koskeva suositus esitetään Irlannin hallitukselle pian. Onko komissio tietoinen, että kyseistä korotusta on anottu? Ottamatta kantaa siihen, onko lupamaksu tai sen ehdotettu korotus komission mielestä perusteltua valtion tukea tai perusteltua muutettua valtion tukea, pitääkö komissio aiheellisena, että komissiolle ilmoitetaan lupamaksun korotusta koskevista ehdotuksista, kuten perustamissopimuksen valtion tukia käsittelevissä määräyksissä vaaditaan? Onko komissio sitä mieltä, että Irlannin hallituksen tulisi lykätä korotuksen hyväksymistä koskeva päätöstään kunnes komissio on tutustunut ehdotukseen ja hyväksynyt suhteellisen korotuksen, jos sen katsotaan olevan perustamissopimuksen määräysten mukainen? Mario Montin komission puolesta antama vastaus (18. kesäkuuta 2001) Kuten arvoisa parlamentin jäsen toteaa, kilpailuasioista vastaava komission jäsen ilmoitti vuonna 2000, että komissio katsoi RTE:lle maksettavaa lupamaksua koskevan kantelun ansaitsevan perusteellisemman tutkimuksen. Julkinen yleisradiotoiminta muodostaa erittäin mutkikkaan toiminta-alan, ja komission onkin löydettävä tasapainoinen ratkaisu, joka takaa sekä jäsenvaltion oikeuden harjoittaa julkista yleisradiotoimintaa että yksityisten toiminnanharjoittajien oikeuden terveeseen kilpailuun. Taatakseen kaikille toiminnanharjoittajille oikeusvarmuuden komissio laatii parhaillaan tiedonantoluonnosta, joka voidaan toivottavasti esittää pian. Tiedonannossa määritellään periaatteet, joita komissio noudattaa soveltaessaan EY:n perustamissopimuksen 87 ja 88 artiklaa sekä 86 artiklan 2 kohtaa (ent. 92, 93 ja 90 artikla) julkiselle yleisradiotoiminnalle myönnettyyn valtion rahoitukseen. Näin selvennetään komission politiikkaa tällä erittäin mutkikkaalla alalla ja tehdään mahdolliseksi tapausten avoin arviointi. Yhtenäisen lähestymistavan varmistamiseksi etusijalle on asetettu kyseisen tiedonannon valmistelu ja tapauskohtaisen vertailevan analyysin syventäminen. Alalla tehtyjen kantelujen (ml. RTE:lle maksettavaa lupamaksua koskeva kantelu) analysointi saatetaan päätökseen tiedonannon antamisen jälkeen. Komissio kiittää arvoisaa parlamentin jäsentä tiedoista, joiden mukaan RTE on anonut 71 prosentin korotusta nykyiseen lupamaksuun. Komissio seuraa tilannetta tiiviisti. Niiden kysymysten osalta, jotka koskevat velvollisuutta ilmoittaa komissiolle lupamaksun korotuksesta, komissio viittaa EY:n perustamissopimuksen 88 artiklan 3 kohtaan, jossa jäsenvaltiot velvoitetaan ilmoittamaan komissiolle uudesta tuesta tai voimassa olevan tuen muuttamisesta. Tässä yhteydessä komissio haluaa kiinnittää huomiota myös yhteisöjen tuomioistuimen asiassa Namur-Ducroire(1) antamaan tuomioon. Kyseisessä tuomiossa tuomioistuin toteaa, että perustamissopimuksen 93 artiklan 3 kohdan [nykyisin 88 artiklan 3 kohta] on tulkittava tarkoittavan sitä, että jos julkinen laitos saa valtion ennen perustamissopimuksen voimaantuloa annetun lainsäädännön nojalla myöntämää tukea, sen toiminta-alan laajentamista tuomiossa kuvailluissa olosuhteissa ei voida siltä osin kuin laajentaminen ei vaikuta kyseisellä lainsäädännöllä perustettuun tukijärjestelmään pitää tuen myöntämisenä tai muuttamisena, jota koskee mainitussa artiklassa määrätty ennakkoilmoitusvelvollisuus ja tuen täytäntöönpanokielto. (1) sia C-44/93, Namur-Ducroire, yhteisöjen tuomioistuimen tuomio 9.8.1994 (Kok. 1994, s. I-3829).